次韵趙景貺督兩歐陽詩破陳酒戒
作者：蘇軾
朝代：宋

paragraphs: 商也哀未忘，歲月忽已秋。
祥琴雖未調，餘悲不敢留。
矧此乃韵語，未入金石流。
羲之生五子，總角出銀鈎。
吾家有二許，下筆兩不休。
君言不能詩，此語人信不。
千鍾斯爲堯，百榼斯爲丘。
陋矣陶士衡，當以大白浮。
酒中那有失，醉則不驚鷗。
明當罰二子，已洗兩玉舟。